ଭୁବନେଶ୍ବର : ବିଧାନସଭା ବଜେଟ୍ ଅଧିବେଶନ ପୂର୍ବରୁ ବାଚସ୍ପତିଙ୍କ ସମେତ ବିଧାୟକମାନଙ୍କ ପାଇଁ କୋଭିଡ ପରୀକ୍ଷା ଆରମ୍ଭ ହୋଇଛି। ପ୍ରଥମ ଦିନରେ ଆରଟିପିସିଆର୍ ପରୀକ୍ଷା ପାଇଁ ବାଚସ୍ପତି ସୂର୍ଯ୍ୟ ନାରାୟଣ ପାତ୍ରଙ୍କ ସମେତ ୫ ଜଣ ମନ୍ତ୍ରୀ ଓ ବିଧାୟକଙ୍କର ନମୁନା ସଂଗ୍ରହ ହୋଇଥିଲା। ସନ୍ଧ୍ୟା ସୁଦ୍ଧା ମିଳିଥିବା ତଥ୍ୟ ଅନୁଯାୟୀ ବାଚସ୍ପତି ଶ୍ରୀ ପାତ୍ର, ସଂସଦୀୟ ବ୍ୟାପାର ମନ୍ତ୍ରୀ ବିକ୍ରମ କେଶରୀ ଆରୁଖ, ବିଧାୟକ ପ୍ରଫୁଲ୍ଲ ସାମଲ, ବିଧାୟିକା ସୁନନ୍ଦା ଦାସ ଓ ବିଧାନସଭା ସଚିବ ଦାଶରଥୀ ଶତପଥୀଙ୍କ ପରୀକ୍ଷା ରିପୋର୍ଟ ନେଗେଟିଭ୍ ଆସିଛି। ଏମାନଙ୍କ ସହିତ ୫୪୪ ଜଣ ବିଧାନସଭା ଅଧିକାରୀ, କର୍ମଚାରୀ, ସୁରକ୍ଷା ଅଧିକାରୀ ଓ ଗଣମାଧ୍ୟମ ପ୍ରତିନିଧିମାନଙ୍କ ନମୁନା ସଂଗ୍ରହ ହୋଇଛି। ଆସନ୍ତାକାଲି ଏମାନଙ୍କ ରିପୋର୍ଟ ଆସିବ। ବାକିଥିବା ବିଧାୟକ, ଗଣମାଧ୍ୟମ ପ୍ରତିନିଧି ଓ ଅଧିକାରୀମାନଙ୍କର କୋଭିଡ୍ ପରୀକ୍ଷା ପାଇଁ ନମୁନା ସଂଗ୍ରହ କରିବାକୁ ଆଉ ଦୁଇଦିନ ଅବଧି ଧାର୍ଯ୍ୟ କରାଯାଇଛି। ଯେଉଁମାନଙ୍କର କୋଭିଡ୍ ନେଗେଟିଭ୍ ରିପୋର୍ଟ ଆସିବ, ସେମାନଙ୍କୁ ବିଧାନସଭା ପରିସରକୁ ପ୍ରବେଶ କରିବାକୁ ଅନୁମତି ମିଳିବ ବୋଲି ବାଚସ୍ପତି ନିର୍ଦ୍ଦେଶନାମା ଜାରି କରିଛନ୍ତି।
